《游莆中麦斜岩 其一》
明代·郑善夫

陵坡回燠风，楸枰净如沐。戒言寻浩渺，聊以散沈郁。

况兹二月半，芳草萋以绿。青霞媚遥天，乌巾入殊俗。

嵚崎麦斜岩，幽人有高足。怀贤招艾轩，探真小樵谷。

世缘夙已断，碧岭不可辱。君看南昌尉，去去从所欲。

作者简介：（1485—1523）福建闽县人，字继之，号少谷。弘治十八年进士。授户部主事，榷税浒墅。愤嬖幸用事，弃官归。正德中，起礼部主事，进员外郎。谏南巡，受廷杖，力请归。嘉靖初，以荐起为南京吏部郎中，途中病死。工画善诗。有《少谷集》、《经世要谈》。